Document ID: 32008D0484

DEĊIŻJONI TAL-KUMMISSJONI
ta’ l-20 ta’ Ġunju 2008
dwar l-estensjoni ta’ ċerti deċiżjonijiet ta’ Għajnuna mill-Istat
(notifikata taħt id-dokument numru C(2008) 2883)
(Test b’relevanza għaż-ŻEE)
(2008/484/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikoli 87 u 88 tiegħu,
Billi:
(1)
Il-perjodu ta’ validità għar-Regolament tal-Kummissjoni (KE) Nru 2204/2002 tal-5 ta’ Diċembru 2002 dwar l-applikazzjoni ta’ l-Artikoli 87 u 88 tat-Trattat tal-KE dwar l-Għajnuna mill-Istat għall-impjieg (1), ir-Regolament tal-Kummissjoni (KE) Nru 70/2001 tat-12 ta’ Jannar 2001 dwar l-applikazzjoni ta’ l-Artikoli 87 u 88 tat-Tattat tal-KE għall-intrapriżi żgħar u ta’ daqs medju (2) u r-Regolament tal-Kummissjoni (KE) Nru 68/2001 tat-12 ta’ Jannar 2001 dwar l-applikazzjoni ta’ l-Artikoli 87 u 88 tat-Tattat tal-KE dwar l-għajnuna għat-taħriġ (3) ġie estiż bir-Regolamenti tal-Kummissjoni (KE) Nru 1976/2006 ta’ l-20 ta’ Diċembru 2006 li jemenda r-Regolamenti (KE) 2204/2002, (KE) Nru 70/2001 u (KE) Nru 68/2001 fir-rigward ta’ l-estensjoni għall-perjodu ta’ applikazzjoni (4) sat-30 ta’ Ġunju 2008. Il-validità tad-Deċiżjonijiet tal-Kummissjoni li japprovaw l-iskemi ta’ Għajnuna mill-Istat fuq il-bażi tar-Regolamenti (KE) Nru 2204/2002, (KE) Nru 70/2001 jew (KE) Nru 68/2001 ġiet estiża, sat-30 Ġunju 2008, bid-Deċiżjoni tal-Kummissjoni 2007/72/KE (5) .
(2)
Minħabba l-fatt li r-regolament għal eżenzjoni ġenerali sħiħa (6) li jieħu post dawn ir-regolamenti hu skedat li jiġi adottat u ppubblikat fil-Ġurnal Uffiċjali f'data wara t-30 Ġunju 2008, hu meħtieġ li tiġi estiża l-validità tad-Deċiżjonijiet tal-Kummissjoni li japprovaw l-iskemi ta' Għajnuna mill-Istat fuq il-bażi tar-Regolamenti (KE) Nru 2204/2002, (KE) Nru 70/2001 jew (KE) Nru 68/2001, għal perjodu ta’ żmien limitat, sabiex ikun hemm perjodu xieraq ta’ transizzjoni sakemm jidħol fis-seħħ ir-regolament għal eżenzjoni ġenerali sħiħa,
ADDOTTAT DIN ID-DEĊIŻJONI:
Artikolu 1
Bla ħsara għall-miżuri xierqa li hemm fit-tielet inċiż 107 tal-linji gwida dwar l-għajnuna reġjonali nazzjonali għall-2007 sa l-2013 ta’ l-4 ta’ Marzu 2006 (7) u aċċettati mill-Istati Membri kollha, il-validità tad-Deċiżjonijiet tal-Kummissjoni li japprovaw l-iskemi ta’ Għajnuna mill-Istat fuq il-bażi tar-Regolamenti (KE) Nru 2204/2002, (KE) Nru 70/2001 jew (KE) Nru 68/2001 qabel ma tidħol fis-seħħ din id-Deċiżjoni għandha tiġi estiża sat-30 ta’ Settembru 2008.
Artikolu 2
Din id-Deċiżjoni hija indirizzata lill-Istati Membri.
Għandha tibda tapplika mill-1 ta’ Ġunju 2008.
Magħmula fi Brussell, 20 ta’ Ġunju 2008.

Labels: 4
19